25. ΑΝΑΓΚ. ΝΟΜΟΣ 1484 της 19 Οκτ./26 Νοεμ. 1938 Περί της υπογραφής των εγγράφων του υπουργείου Δικαιοσύνης. Άρθρ.1.-Ο υπουργός της Δικαιοσύνης υπογράφει εν πρωτοτύπω, τηρουμένω εν τω αρχείω του υπουργείου Δικαιοσύνης, απάσας ανεξαιρέτως τας προς τας υφισταμένας αρχάς διαταγάς και εν γένει άπαντα τα έγγραφα του υπουργείου. Άρθρ.2.-1.Ο υπουργός της Δικαιοσύνης δύναται δι' αποφάσεών του, δημοσιευομένων εις την Εφημερίδα της Κυβερνήσεως, να αναθέτη εις τον γενικόν γραμματέα ή εις τους αρμοδίους διευθυντάς ή τμηματάρχας του υπουργείου την υπογραφήν, υπό τον τύπον "εντολή του υπουργού", ωρισμένων κατηγοριών των κατά το άρθρ. 1 διαταγών και εγγράφων. 2."Αι αποφάσεις αυταί ισχύουσι μέχρις ανακλήσεως ή τροποποιήσεως δια νεωτέρας αποφάσεως". Η παράγρ.2 ετροποποιήθη ως άνω δια του άρθρ. 11 Α.Ν. 1538/1938. Βλ. ήδη και άρθρ. 12 Α.Ν. 1671/1951 περί Υπ. Συμβουλίου και Υπουργείων (τόμ. 1). Άρθρ.3.-1.Πάσα διάταξις αντικειμένη εις τον παρόντα νόμον καταργείται. 2.Πάσαι αι μέχρι τούδε ισχύουσαι εξουσιοδοτήσεις υπογραφής διαταγών και εγγράφων παρά του γενικού γραμματέως, των διευθυντών και των άλλων ανωτέρων υπαλλήλων του υπουργείου Δικαιοσύνης καταργούνται. Άρθρ.4.-Η ισχύς του παρόντος νόμου άρχεται από της δημοσιεύσεως αυτού εις την Εφημερίδα της Κυβερνήσεως. 